- 12 अगस्त 1952 को चेन्नई में एक तेलुगु भाषी परिवार में जन्मे सीताराम येचुरी के पिता सर्वेश्वर सोमयाजुला येचुरी आंध्रप्रदेश राज्य सड़क परिवहन निगम में इंजीनियर थे. उनकी मां कल्पकम येचुरी सरकारी अधिकारी थीं. सीताराम येचुरी हैदराबाद में पले-बढ़े, लेकिन 1969 में उनका परिवार दिल्ली आ गया. - मेधावी येचुरी ने केंद्रीय माध्यमिक शिक्षा बोर्ड की परीक्षाओं में अखिल भारतीय स्तर पर प्रथम स्थान प्राप्त किया. उसके बाद दिल्ली के सेंट स्टीफंस कॉलेज से अर्थशास्त्र में स्नातक किया. - जवाहरलाल नेहरू विश्वविद्यालय से प्रथम श्रेणी में स्नातकोत्तर की पढ़ाई पूरी की. कुछ समय तक भूमिगत रहने और विरोध प्रदर्शन करने के बाद आपातकाल के दौरान गिरफ्तारी की वजह से वह अपनी पीएचडी पूरी नहीं कर सके. - सीताराम येचुरी 12 साल तक राज्यसभा के सदस्य रहे. वह 2005 में उच्च सदन के लिए चुने गए और 2017 तक सांसद रहे. यूपीए-2 और उसके बाद नरेंद्र मोदी सरकार के कार्यकाल में येचुरी विपक्ष की एक सशक्त आवाज बने रहे.